सीतामढ़ी : पुनौरा धाम प्रांगणमे जगत जननी जानकी मंदिर निर्माणक संग जन्मोत्सवक तैयारी लऽ श्रद्धालुगणक बैसार बीतल काल्हि आयोजित भेल जाहिमे भव्य मंदिर निर्माण आ जन्मोत्सव केँ नीक बनेबाक निर्णय लेल गेल। 19 मई केँ सीता कुंडसं पश्चिमी कातमे मंदिरक शिलान्यास महंथ कौशल किशोर दास द्वारा कराबय आ जन्मोत्सव केँ ऐतिहासिक बनेबाक संकल्प लेल गेल। प्रस्ताव पारित कऽ मुख्यमंत्रीसं एहि दिन सत्संग भवनक आधारशिला रखबाक मांग कएल गेल। ओतय सीतामढ़ी महोत्सवक आयोजन पुनौराधाममे जानकी नवमीक अवसर पर पर्यटन विभाग द्वारा सभ बरख मनेबाक आग्रह कएल गेल। 18 मई केँ पंच कोशी परिक्रमा भोर सात बजेसं पुंडरिक क्षेत्रक पंच मंदिर, रामजानकी हनुमान मंदिर खैरवा, पिपराढ़ी, हलेश्वर स्थान, वैष्णों माता मंदिर, मनोकामना नाथ मंदिर, जानकी मंदिर होइत पुनौरा पहुंचेत। बैसारक अध्यक्षता श्री श्री 108महंथ किशोर दास केलनि। मौका पर महंथ कौशल किशोर दास, राम मोहन दास, राम उदार दास, लालबाबू सिंह, रामबाबू महतो, राम विनय कुशवाहा, भानू प्रसाद सिंह, मनोज सिंह, शंभु कुमार यादव आदिक संगे बहुतो लोक उपस्थित छलथि। 